Luis Fonsi

Varajane elu

Luis sündis 15. aprillil 1978 Puerto Ricos San Juanis. Ta on Alfonso Rodrígueze ja Delia "Tata" López-Cepero vanim laps. Tal on vend Jean Rodríguez, kes on samuti laulja, ning õde Tatiana Rodríguez. Tema karjäär algas juba lapsepõlves bändiga Menudo, kus ta imiteeris erinevaid staare. Lisaks käis Fonsi ka San Juani lastekooris. Pärast ühte kuud Ameerika Ühendriikide sisemaal elamist suutis Luis rääkida inglise keelt ilma aktsendita. Ta õppis Dr. Phillipsi keskkoolis Orlandos Florida osariigis ja liitus ansambliga Big Guys. Ansambel esines koolipidudel ja kohalikel üritustel. Üks liikmetest, Joey Fatone, liitus hiljem bändiga *NSYNC. Aastal 1995 asus Fonsi Florida ülikooli muusikat õppima. Ta liitus selle kooli kooriga – City of Birmingham Symphony Orchestra. Kuna muusika oli nii oluline osa tema elust, siis käis Luis Florida osariigi ülikooli muusikakoolis täisstipendiumil, kus ta spetsialiseerus laulutehnikale. Fonsi hakkas laulma ka ülikooli kooris, mis võimaldas tal reisida ja esineda kogu maailmas ning salvestada demolindid Miamis. Varsti pärast seda pakuti talle plaadilepingut Universal Music Latiniga, mille Luis vastu võttis.

Karjäär

Aastal 1998 salvestas Luis oma debüütstuudioalbumi "Comenzaré". Album jõudis 11. kohale Billboardi edetabelis "Top Latin Albums". Sellelt plaadilt ilmus neli singlit: "Si Tú Quisieras", "Perdóname", "Dime Como" ja "Me Iré". "Comenzaré" sai kiiresti hitiks Puerto Ricos ja Ladina-Ameerika maades, sealhulgas Colombias, Dominikaani Vabariigis, El Salvadoris, Mehhikos ja Venezuelas. Tema 2000. aasta album "Eterno" saavutas esimesest albumist veel rohkem edu. Umbes sellel ajal salvestas Luis ka dueti Christina Aguileraga tema samuti 2000. aastal ilmunud hispaaniakeelse albumi "Mi Reflejo" jaoks. Fonsi esines 1. mail 2000 Great Jubilee Concert for a Debt-Free Worldi välikontserdil Roomas, mida tuli vaatama ka Johannes Paulus II. Sellel aastal võitis Ednita Nazario Latin Grammy Awardi auhinnagalal auhinna laulu eest, mille üheks autoriks oli Luis. Ta esines 2001. aastal valges majas 11. septembri terrorirünnakute ohvrite auks. 2002 oli ta avaartistiks Britney Spearsi maailmaturneel "Dream Within a Dream Tour" Ameerika Ühendriikides ja Mehhikos. Samal aastal andis ta välja ka oma esimese ingliskeelse albumi "Fight the feeling". Ainsaks singliks sellelt plaadilt sai "Secret". Laulu videos osales ka tema endine kaasliige Joey Fatone. Tema viiendat albumit "Abrazar la vida" saatis kena müügiedu ja see avas talle Euroopa turu. "¿Quién Te Dijo Eso?" jõudis esikohale Billboardi ladinaameerika muusika edetabelis. Järgneva aja vältel, mil Luis salvestas järgmist albumit, jõudis ta teha ka dueti "Amazing" Spice Girlsi liikme Emma Buntoniga tema 2004. aasta albumi "Free Me" jaoks. Fonsi kuues album "Paso a Paso", mis jõudis samuti esikohale edetabelis, avas tema jaoks lõpuks ülemaailmse turu. Selle edukas singel "Nada Es Para Siempre" oli nomineeritud ladinaameerika muusika Grammyle. Aastal 2006 salvestas Luis kaveri Víctor Yturbe auks klassikalisest boolerost "Historia de un Amor". Tema seitsmes stuudioalbum "Palabras del Silencio" jõudis kohe edetabelites esikohale ja püsis seal mitu nädalat. Luis Fonsi jõudis USA edetabelisse Billboard Hot 100 esmakordselt 2008. aasta septembris lauluga "No Me Doy por Vencido", mis alustas 98. kohaga ja lõpetas 92. kohal. See sai esikohale Billboardi edetabelis "Hot Latin Tracks" ja oli tema suurimaks hitiks kuni singlini "Despacito". "No Me Doy por Vencido" sai Billboardilt tunnustuse "Latin Pop Song of the Decade" ning veetis 21 nädalat esikohal edetabelis "Hot Latin Songs". Novembris 2009 võitis Luis Fonsi ladinaameerika muusika Grammy kategoorias "Song of the Year (Aasta laul)" oma kompositsiooni eest loos "Aquí Estoy Yo". 11. detsember 2009 esines Luis Nobeli rahuauhindade kontserdil Oslos võitja Barack Obama auks. 2011 andis ta välja albumi "Tierra Firme", mida hakkas kohe Ladina-Ameerikas reklaamima kontsertide abil. 9. juuli 2011 nimetas Billboard Fonsit tiitliga "Leader of Latin Music's New Generation". 2014 ilmus album "8", mis nagu nimigi ütleb, on tema kaheksas album. Seda albumit reklaamis ta turneega "Somos Uno", mis kestis 2014–2015. Luis märkis, et tahab edaspidi tegelda ka näitlemisega ning tal ei oleks midagi Mehhiko näitlejatega koos töötamise vastu. Jaanuaris 2017 ilmus singel "Despacito" koos Daddy Yankeega. 14. oktoober 2017 jõudis laulu muusikavideo nelja miljardi vaatamiseni YouTube'is. "Despacito" jõudis esikohale peaaegu igas Billboardi ladinaameerika muusika edetabelis ja sai vaadatuimaks videoks maailmas. 2017 aprillis anti välja laulu ingliskeelne remiks koos Kanada laulja Justin Bieberiga. Remiks jõudis 27. mail 2017 esikohale USA edetabelis Billboard Hot 100. Sellest sai Fonsi ja Yankee esimene esikohahitt selles edetabelis, aga Bieberi jaoks oli see juba viies kord. Bieber promos seda remiksi ühel oma Puerto Ricos toimunud kontserdil, kus nad ainsa korrana laulsid Luisiga duetti. Singel püsis esikohal järgmised 16 nädalat, mis ületas eelmise kõige kauem edetabelis püsinud laulu ajaloos "One Sweet Day", mille esitajateks olid Mariah Carey ja Boyz II Men.